Benoni-man gevonnis oor vrou se moordYolandi Badenhorst Foto: IOL Martin Badenhorst, ŉ versekeringsmakelaar van Benoni in Gauteng, is Dinsdag tot 12 jaar tronkstraf gevonnis nadat hy sy vrou vermoor het. Regter Lettie Malopa het Dinsdag ná ŉ vier jaar lange hofsaak, die uitspraak gelewer. Sy het sy aansoek om verlof tot appèl afgekeur. Die regter het vroeër Badenhorst se getuienis, dat sy vuurwapen per ongeluk afgegaan het terwyl hy en sy vrou Yolandi in November 2007 in hul slaapkamer gestry het, verwerp. Hy het bykans drie jaar gelede getuig dat sy vrou hom met haar kêrel getart het, gesê het niemand wil hom hê nie en hom geklap het. Toe hy haar glo terugklap, wou sy die vuurwapen in die hande kry en twee skote het afgegaan. Hy voer aan sy het hom bly aanval ná die skote afgegaan het, maar het vyf minute later gesterf. Hy het ook aan die hof gesê hy het ŉ Bybelvers vir haar gelees en vir haar gebind nadat sy in die arm en bors geskiet is. Hy het glo nie ŉ ambulans gebel nie, omdat hy te getraumatiseerd was en in skok was. Malopa het wel Badenhorst se eksminnaar, Tania Cilliers, se getuienis aanvaar dat hy erken het hy het die vuurwapen gegryp en sy vrou na ŉ woordewisseling geskiet. Hy het ook glo gesê hy het nie ŉ ambulans gebel nie, want sy sou in elk geval sterf. Malopa het dit aan Badenhorst gestel dat hy moes weggeloop het van die stryery af en iewers gaan kalmeer het. “Jy het nie ŉ lisensie gehad om haar te vermoor nie,” het sy gesê. “Jou vrou het jou gesmeek om ŉ ambulans te bel, maar jy het eerder uit die Bybel gelees. Jy het die huis gesluit en haar gelos om te sterf. Jy het ŉ wrede ding gedoen.” Sy het ook gesê hy het tydens die verhoor nog nooit enige berou getoon nie. Yolandi het twee kinders uit ŉ vorige huwelik en ŉ seun saam met Badenhorst gehad. Badenhorst se huidige meisie en dogter het gehuil ná die uitspraak. Klik hier om alle vorige berigte oor Martin Badenhorst op Maroela Media te lees.